Solidariteit Beweging loods globale veldtog teen diskriminerende regeringsbeleid - Solidariteit Beweging
Die Solidariteit Beweging het ’n internasionale veldtog geloods om druk op die Suid-Afrikaanse regering te plaas om rassediskriminasie in die toekenning van regeringsfondse in die stryd teen die gevolge van die Covid-19-pandemie te beveg. In ’n brief aan oorsese regerings en internasionale organisasies vra die Beweging dat sterk standpunt ingeneem word teen die toepassing van enige vorm van rassediskriminasie wanneer hulpverleningsmaatreëls in die stryd teen die gevolge van die Covid-19-pandemie ingestel word.
Volgens Flip Buys, voorsitter van die Solidariteit Beweging, is ’n internasionale veldtog nodig omdat die regering nie na pleidooie van verskeie burgerlike organisasies en politieke partye wil luister nie. “Ons het vandag verskeie oorsese regerings en organisasies versoek om nie net standpunt teen die afgelope weke se kommerwekkende gebeure in te neem nie, maar ook om binne hul magte stappe teen die Suid-Afrikaanse regering te doen. Ons het reeds met politici in verskeie lande in Europa gepraat en verwag dat druk op die Suid-Afrikaanse regering gaan toeneem.”
In sy skrywe verwys die Beweging na die Minister van Toerisme, Mmamoloko Kubayi-Nguabane, se Toerismehulpfonds vir klein ondernemings in die toerismebedryf, sowel as die Minister van Kleinsakeontwikkeling, Khumbudzo Ntshavheni, se besluit om rassevereistes te gebruik in die toekenning van finansiële hulp aan klein sakeondernemings.
Verder is die Solidariteit Beweging ook bekommerd oor wat hy beskryf as ’n polisiestaat wat in Suid-Afrika ontwikkel. Volgens Buys is die gebruik van geweld en intimidasie deur die Suid-Afrikaanse Polisiediens en die Nasionale Weermag kommerwekkend, en die Beweging gaan die buitewêreld ook daarvan bewus maak.
’n Derde punt waarna die Beweging in sy skrywe aan oorsese rolspelers verwys, is die inmenging in die hulpverlening wat deur gemeenskapsorganisasies gelewer word. “Ons is ook tans besig om oorsese regerings en organisasies bewus te maak van die drakoniese aard van Suid-Afrika se inperkingsmaatreëls. Sekere maatreëls, wat geen bydrae lewer tot die bestryding van die virus nie, word op ‘n drakoniese manier afgedwing. Die maatreëls dui almal op ‘n algemene oorregulering van die burgerlike samelewing waardeur mense se menswaardigheid en regte aangetas word.”
Die Solidariteit Beweging wil hê dat ander lande, veral die VSA en Europese lande, druk op die Suid-Afrikaanse regering moet plaas om van diskriminerende praktyke en maatreëls wat onaanvaarbaar is, af te sien. Die Beweging het briewe aan meer as 30 lande se regerings geskryf, sowel as aan organisasies soos die Verenigde Nasies, die Europese Unie, die Wêreldbank en die Internasionale Monetêre Fonds.